ป.ลุยสอบ ผบก.ถึงด.ต. หวย30ล.
รวมทั้งเจ๊บ้าบิ่น ตั้งแต่เช้ายันมืด มีพยานกลับคํา,สอบสวนกลางชุดใหญ่ระดมกำลัง กองปราบปรามลุยสอบคดี,หวย30ล้าน,บาท เรียกตำรวจจังหวัดกาญจนบุรี 5 นาย ตั้งแต่ยศ ด.ต. ถึง พล.ต.ต. สอบเครียด อ้างเหตุที่ทำให้เชื่อว่าลอตเตอรี่เป็นของครูปรีชา เพราะ ร.ต.ท.จรูญไม่สามารถระบุที่มาของลอตเตอรี่ได้ ส่วนพยานที่เป็นพลเรือนฝ่ายครูปรีชา 3 คนที่ถูกเรียกสอบ ทั้งเจ๊บ้าบิ่นและเจ๊พัชยังยืนยันคำให้การเดิม ส่วนพยานที่เห็นว่า ร.ต.ท.จรูญเก็บลอตเตอรี่จากพื้นในตลาด กลับคำให้การแล้วเป็นแค่ได้ยินเสียงคนตะโกนว่าลอตเตอรี่หล่น หันไปเห็นผู้ชายลักษณะคล้ายหมวดจรูญกำลังเก็บลอตเตอรี่เท่านั้น,กรณีอ้างสิทธิ์เป็นเจ้าของลอตเตอรี่รางวัลที่ 1 จำนวน 5 ใบ มูลค่า 30 ล้านบาท ระหว่าง ร.ต.ท.จรูญ วิมูล อดีตข้าราชการตำรวจ และนายปรีชา ใคร่ครวญ ครูโรงเรียนเทพมงคลรังษี จ.กาญจนบุรี เบื้องต้นจากการตรวจสอบของตำรวจ บช.ภ.7 เชื่อว่าลอตเตอรี่เป็นของนายปรีชา เตรียมเรียก ร.ต.ท.จรูญ มารับทราบข้อหายักยอกทรัพย์และรับของโจร จึงเข้าร้องขอความเป็นธรรมกับ พล.ต.ท.ฐิติราช หนองหารพิทักษ์ ผบช.ก. ประกอบกับกระแสสังคมกังขาการทำงานของตำรวจ บช.ภ.7 ที่เกี่ยวข้องกับความขัดแย้งมาตั้งแต่ต้น พล.ต.อ.จักรทิพย์ ชัยจินดา ผบ.ตร. จึงมีคำสั่งให้โอนคดีมาให้กองบังคับการปราบปราม (บก.ป.) สอบสวนพบว่า พยานฝ่ายนายปรีชามีพิรุธหลายอย่าง อยู่ระหว่างส่งชุดสืบสวนลงพื้นที่พิสูจน์ทราบ หลังจากนั้นจะเรียกผู้เกี่ยวข้องทั้ง 2 ฝ่ายมาสอบปากคำอย่างละเอียดอีกครั้ง,ความคืบหน้าเมื่อเวลา 08.00 น. วันที่ 15 ก.พ.พล.ต.ท.ฐิติราช หนองหารพิทักษ์ ผู้บัญชาการตำรวจสอบสวนกลาง (ผบช.ก.) พล.ต.ต.ชาญ วิมลศรี รอง ผบช.ก. พล.ต.ต.ไมตรี ฉิมเฉิด ผบก.ป. พ.ต.อ.ภูมินทร์ พุ่มพันธุ์ม่วง ผกก.5 บก.ป. พร้อมกำลังตำรวจกองปราบฯประมาณ 30 นาย เดินทางมาที่สถานีตำรวจทางหลวง 6 กองกำกับการ 2 กองบังคับการตำรวจทางหลวง ต.บ้านทวน อ.พนมทวน จ.กาญจนบุรี ที่ตั้งเป็นศูนย์ซักถาม หลังจากนั้นแบ่งกำลังออกไปตรวจค้นและเก็บหลักฐาน และเชิญผู้เกี่ยวข้องกับคดีหวย 30 ล้านบาทฝ่ายของนายปรีชา ใคร่ครวญ หรือครูปรีชา มาสอบสวนรวม 6 จุด แบ่งเป็นเจ้าหน้าที่ตำรวจ 4 นาย ยศพันตำรวจโท ร้อยตำรวจเอก ร้อยตำรวจโท และนายดาบตำรวจ ส่วนอีก 2 คนคือ นางรัตนาพร สุภาทิพย์ หรือเจ๊บ้าบิ่น อายุ 58 ปี พยานปากสำคัญ และนางพัชริดา พรมตา หรือป้าพัช แม่ค้าขายลอตเตอรี่,จุดแรก พ.ต.อ.ภูมินทร์ พุ่มพันธุ์ม่วง เดินทางไปยังบ้านของนางรัตนาพร ตั้งอยู่ภายในชุมชนเตาปูน3 เขตเทศบาลเมืองกาญจนบุรี เจ้าตัวพยายามเจรจาต่อรองอยู่เป็นเวลานานกว่า 1 ชั่วโมง โดยไม่อนุญาตให้ผู้สื่อข่าวเข้าไปบันทึกภาพ จนทนายความเดินทางมาถึงบ้านเจ๊บ้าบิ่น จึงเดินทางไปกับตำรวจกองปราบฯ โดยมีทนายความเดินทางไปด้วย ระหว่างทางแวะไปรับนางพัชริดาที่ขายลอตเตอรี่อยู่ที่วัดเมตตาธรรมโพธิญาณ ต.หนองหญ้า อ.เมืองกาญจนบุรี ห่างจากตัวเมืองกาญจนบุรี กว่า 20 กิโลเมตร ก่อนจะพาทั้งคู่ไปที่สถานีตำรวจทางหลวง 6 โดยมี พล.ต.ท.ฐิติราช หนองหารพิทักษ์ ผบช.ก. ที่เดินทางมาสอบสวน ผู้เกี่ยวข้องด้วยตัวเอง,ส่วนนายปรีชา ใคร่ครวญ คู่กรณียังคงสอนหนังสือปกติทั้งวันจนเวลา 17.30 น. ครูปรีชาตอบคำถามผู้สื่อข่าวที่ถามว่า ครูพอจะทราบกระแสในโลกโซเชียลเรื่องโพสต์ในเพจของทนายอัจฉริยะว่า ป้าบ้าบิ่นยอมรับสารภาพแล้ว ครูปรีชาตอบว่า เมื่อกี้ได้ทราบข่าวในจอทีวีนะ แต่รู้สึกเฉยๆ เพราะว่ามันเป็นแค่กระแสเพราะตำรวจกำลังทำงานอยู่ กำลังสอบป้าบ้าบิ่นอยู่ ต้องรอให้เจ้าหน้าที่ทำงานก่อน ผู้สื่อข่าวถามว่า ที่มีกระแสข่าวออกมาแบบนี้ครูมีความรู้สึกกังวลไหมและมันต้องเป็นไปทิศทางไหน ครูปรีชาตอบว่า ตอนนี้บอกตรงๆนะเราไม่กังวลอะไรเลย เพราะเรายึดหลักและเชื่อมั่นในความจริง เราคือเรื่องจริงและเราซื้อจริง ดังนั้นความกังวลใจจึงไม่มี เพราะมันเป็นความจริงนะ,ผู้สื่อข่าวถามอีกว่าเชื่อไหมว่า เจ๊บ้าบิ่นสารภาพแล้ว ครูปรีชาตอบว่า ไม่เชื่อครับ เพราะมันเป็นข่าวโคมลอย ข่าวลือ ต้องได้เห็นกับตาได้ยินกับหูเราจึงจะเชื่อ อันนี้เป็นแค่ลักษณะข่าวโคมลอย เมื่อถามต่อว่า มั่นใจในการทำงานของตำรวจที่วันนี้พาตัวป้าบ้าบิ่นกับป้าพัชไปสอบมากแค่ไหน ครูปรีชา ตอบว่า มั่นใจในการทำงานของตำรวจเพราะตำรวจให้ความยุติธรรมทั้ง 2 ฝ่าย ให้ความยุติธรรมอยู่แล้ว อยากให้เรื่องนี้จบเร็วๆไหม ครูปรีชาตอบว่า จริงๆ เรื่องนี้ มันเป็นประเด็นแค่คน 2 คนเอง คือตนกับฝ่ายนู้น อยากให้จบไวๆเพราะว่ากลายเป็นกระแสสังคม แล้วเป็นปัญหาสังคม บางบ้านสามีภรรยาทะเลาะกัน คนนี้เข้าฝ่ายนู้นคนนู้นเข้าฝ่ายนี้ อยากให้กระแสโซเชียลต่างๆที่มันรุนแรง คิดวิเคราะห์อย่าเพิ่งฟันธงว่าใคร เพราะเวลานี้ตำรวจกำลังทำงาน ต้องเข้ากระบวนการศาลอยู่แล้วครับ,ส่วน ร.ต.ท.จรูญ วิมูล พักผ่อนที่บ้านพร้อมกล่าวถึงการรับสารภาพของป้าบ้าบิ่นว่า ยังไม่ทราบข่าวเลย เพิ่งจะรู้จากสื่อนี่แหละ ยังไม่รู้เลยจริงๆ เมื่อถามว่า ถ้ากระแสข่าวเป็นเรื่องจริงจะเป็นยังไง ลุงจรูญ ตอบว่า ก็ดีนะ สำนึกได้ก็ดี เมื่อถามอีกว่า พอทราบข่าวที่สอบปากคำมั้ย ลุงจรูญตอบว่า พอทราบ ทราบจากสื่อนี่แหละ ตนมั่นใจการทำงานของกองปราบฯและ ผบช.ก. ท่านเป็นคนเก่ง มั่นใจมาก หลังจากที่ไปพบท่านแล้วรู้สึกมั่นใจการทำงาน รวมทั้งกองปราบฯด้วย ผู้สื่อข่าวถามอีกว่า จากวันนั้นจนถึงวันนี้ยังมั่นใจว่าลอตเตอรี่เป็นของเรา ลุงจรูญตอบว่า ใช่ มั่นใจและยืนยันแน่นอน ยืนยันคำเดิมไม่เปลี่ยนแปลง เพราะซื้อมากับมือ จะให้มาบอกเก็บได้ มันคงเป็นไปไม่ได้ วันนี้ครอบครัวยังไหว้เจ้าตามปกติ แต่จะบอกให้สบายใจเป็นไปไม่ได้เพราะอยู่กับบ้านดีๆ มีเรื่องมาหา,รายงานข่าวแจ้งว่า สำหรับผู้ที่ถูกเชิญมาให้ปากคำคดีหวยอลเวง 30 ล้าน ล่าสุดพบว่ามีด้วยกันทั้งหมด 8 คน ประกอบด้วย เจ้าหน้าที่ตำรวจ 5 นาย ได้แก่ พนักงานสอบสวน สภ.เมืองกาญจนบุรี จำนวน 4 นาย ยศพันตำรวจโท 1 นาย, พันตำรวจตรี 1 นาย, ร้อยตำรวจเอก 1 นาย และดาบตำรวจ 1 นาย ขณะที่อีก 1 นาย คือ พล.ต.ต.สุทธิ พวงพิกุล ผบก.ภ.จ.กาญจนบุรี นอกจากนี้ เป็นพลเรือนอีก 3 คน ประกอบด้วย นางรัตนาพร สุภาทิพย์ หรือเจ๊บ้าบิ่น นางพัชริดา พรมตา หรือเจ๊พัช และนายแผน ไม่ทราบชื่อนามสกุล,อย่างไรก็ตาม ตลอดระยะเวลาการสอบปากคำ กินเวลาล่วงเลยมานานกว่า 7 ชั่วโมงยังไม่แล้วเสร็จ จากการสอบสวนเบื้องต้นพบว่าเจ๊บ้าบิ่นและเจ๊พัชยังคงให้การตามเดิม ส่วนพนักงานสอบสวน สภ.เมืองกาญจนบุรีอีก 4 นาย ให้การถึงกรณีที่เชื่อว่าลอตเตอรี่ดังกล่าวเป็นของครูปรีชาว่า เป็นเพราะการเข้าให้ปากคำครั้งแรก ร.ต.ท.จรูญไม่สามารถระบุข้อมูลใดๆเกี่ยวกับที่มาของลอตเตอรี่ได้ เป็นเหตุให้มีมูลเชื่อได้ว่าเจ้าของที่แท้จริงน่าจะเป็นครูปรีชา ขณะที่คำให้การของ พล.ต.ต.สุทธิให้ข้อมูลลักษณะว่าไม่ทราบรายละเอียดเบื้องลึกของคดีมากนัก เนื่องจากมอบหมายให้พนักงานสอบสวนท้องที่เป็นผู้ดำเนินการในตอนแรก,ขณะเดียวกัน นายแผนเป็นคนเดียวที่ให้ปากคำแตกต่างไปจากเดิม จากคราวแรกที่ระบุว่า เป็นผู้เห็นว่า ร.ต.ท.จรูญเก็บลอตเตอรี่ขึ้นมาจากพื้น แต่การสอบปากคำครั้งนี้ นายแผนกลับคำให้การว่า ตนได้ยินเสียงแว่วว่ามีคนทำลอตเตอรี่หล่น หันไปดูพบว่าเป็นชายลักษณะคล้าย ร.ต.ท.จรูญกำลังก้มเก็บลอตเตอรี่แล้ว แต่ไม่แน่ใจว่าใช่ ร.ต.ท.จรูญ หรือไม่ ทั้งนี้ รายงานข่าวแจ้งอีกว่า ตลอดระยะเวลาที่สอบปากคำ ผู้สื่อข่าวพบว่า เจ๊พัชเดินออกมาเข้าห้องน้ำหลายครั้ง โดยมีตำรวจหญิงคอยเดินตามประกบไม่ห่าง,ต่อมาเวลา 20.30 น. พล.ต.ท.ฐิติราชเผยว่า บช.ก. เพิ่งได้รับสำนวนคดีมาไม่นาน ไม่อยากพูดอะไรมาก เพราะยังอยู่ระหว่างรวบรวมพยานและหลักฐาน และตรวจสอบสำนวนพยานหลักฐานเดิมที่ได้มา ส่วนการสอบปากคำพยานทั้งหมดวันนี้พบว่า ค่อนข้างเป็นประโยชน์ต่อคดีมาก ถือว่าเป็นไปในทิศทางที่ดี กรณีที่ต้องเชิญเจ้าหน้าที่ตำรวจในพื้นที่ จ.กาญจนบุรี มาสอบปากคำด้วย เพราะต้องการทราบที่ไปที่มาและขั้นตอนการดำเนินการเกี่ยวกับคดี ตั้งแต่เริ่มแจ้งความจนไปถึงขั้นตอนการสืบสวนสอบสวน ดูว่าขั้นตอนใดบกพร่องต่อการปฏิบัติหน้าที่บ้าง หากพบว่าผิดพลาดจริง ต้องรับผิดชอบต่อสิ่งที่เกิดขึ้น ไม่มีการปกป้องแม้จะเป็นตำรวจด้วยกัน ตำรวจไม่ดีก็ไม่เลี้ยงไว้,ขณะที่การสอบปากคำผู้บังคับการตำรวจภูธรจังหวัดกาญจนบุรี ขอไม่เปิดเผยว่า รายละเอียดเป็นอย่างไร แต่การสอบปากคำเจ๊บ้าบิ่น พยานบุคคลฝั่งครูปรีชาวันนี้ เบื้องต้นยังคงให้การเหมือนเดิม ทั้งที่ได้แสดงข้อมูลที่ขัดแย้งเกี่ยวกับคำให้การกับหลักฐานทางนิติวิทยาศาสตร์ให้ดูแล้ว แต่เจ๊บ้าบิ่นยังยืน นั่นเป็นสิทธิ์ของเขา ถือว่าให้โอกาสแล้ว และให้ความยุติธรรมแก่ทั้ง 2 ฝ่าย หากผลสุดท้ายเกิดอะไรขึ้นต้องยอมรับสภาพจากการกระทำ แต่ดูแล้วเขาคงลำบากใจหลายๆเรื่อง เพราะทั้งหมดเริ่มต้นจากความเชื่อ เชื่อในที่นี้หมายถึงเชื่อว่า คนของฝั่งตนพูดความจริง เหมือนญาติพี่น้องพูดอะไรต้องเชื่อญาติพี่น้อง ผบช.ก.กล่าว,พล.ต.ท.ฐิติราชกล่าวด้วยว่า การทำงานต้องใช้เวลา รอบคอบ เพราะคนติดคุกง่าย แต่เอาออกจากคุกยาก การสอบสวนวันนี้จึงต้องใช้เวลานานพอสมควร ยังดำเนินการสอบสวนไม่เสร็จสิ้น ส่วนการออกหมายจับยังไม่ขอเปิดเผย เป็นขั้นตอนหลังจากนี้ แต่ไม่เกินสิ้นเดือนนี้ทุกอย่างน่าจะจบ ส่วนกรณีที่นายอัจฉริยะ เรืองรัตนพงศ์ ประธานชมรมช่วยเหลือเหยื่ออาชญากรรม ออกมาเปิดเผยว่า เจ๊บ้าบิ่นรับสารภาพแล้วว่า ไม่ได้ขายลอตเตอรี่ให้ครูปรีชา ในส่วนนี้ตนยังไม่ทราบเรื่อง
สอบสวนกลางชุดใหญ่ระดมกำลัง กองปราบปรามลุยสอบคดีหวย30ล้านบาท เรียกตำรวจจังหวัดกาญจนบุรี 5 นาย ตั้งแต่ยศ ด.ต. ถึง พล.ต.ต. 
หวย30ล้าน,เจ๊บ้าบิ่น,ครูปรีชา,จรูญ วิมูล,ข่าวหน้า1,ข่าวทั่วไป